《赠久轩提刑江东二首 其一》
宋代·汤汉

江右皇华溯浙东，按行特地到山中。柴门忽有高轩过，衰俗久无前辈风。

嵩岳气摇消息长，祝融开霁鬼神通。荒崖绝谷留光彩，长使人怀太极翁。

作者简介：饶州安仁人，字伯纪，号东涧。汤千从子。理宗淳祐四年进士。初为真德秀宾客，曾长象山书院。历上饶簿、国史实录院校勘、太学博士、秘书郎。上言尽用天下之财力以治兵，尽用天下之人才以强本。累官知隆兴府。度宗时，以端明殿学士致仕。卒年七十一。谥文清。有文集。